Kim Jong-suk

Kim Jong-suk (1917–1949) var en nordkoreansk kommunist. Hun var gift med Kim Il-sung og mor til Kim Jong-il.

Hun ble født i provinsen Nord-Hamgyong i Korea, som da var okkupert av Japan. Familien skal ha vært fattige bønder, og i 1920-årene flyktet de til Mandsjuria, som først senere ble okkupert av japanerne.

I 1930-årene sluttet Kim Jong-suk seg til de eksilkoreanske kommunistene, som drev geriljakrigføring mot japanske styrker i Mandsjuria. Hun skal ha hatt ulike roller i Kim Il-sungs geriljaenhet, som etter hvert måtte ta seg over til Sovjetunionen, hvor den ble innrullert i Den røde armé.

Kim Jong-suk og Kim Il-sung giftet seg i 1940 eller 1941. De fikk to sønner mens de bodde i Sovjetunionen: Kim Jong-il og Kim Man-il. Da familien vendte tilbake til det sovjetokkuperte Nord-Korea, der mannen snart kom til makten, fødte hun datteren Kim Kyong-hui.

Kim Jong-suk døde i Pyongyang i 1949. Dødsfallet har blitt forklart med både fødselskomplikasjoner og dårlig helse etter et hardt liv.

Kim Jong-suk er tillagt rollen som grunnlegger av Koreas arbeiderpartis sideorganisasjoner for ungdom og kvinner. Hun fremstilles etter sin død som «revolusjonens mor» i regimets propaganda.

Fylket Kimjongsuk i provinsen Ryanggang er oppkalt etter henne.

Referanser 

Nordkoreanske politikere
Personer fra Nord-Hamgyong
Fødsler i 1917
Dødsfall i 1949